“Интернет татарча сөйләшә!” акциясе старт алды

	Урамда, гаиләдә, мәктәптә, эштә татарча аралашудан тыш, интернетта да татарчага күчәбез! Бер ай булса да бөтен галәм татарларның мәш килеп чөкердәшеп үз телләрендә тәмләп сөйләшкәнен күрсен әле! 1 апрельдән 26енә кадәр “Интернет татарча сөйләшә!” акциясе уза. Аның оештыручысы – “Үзебез” яңа буын хәрәкәте. Акциянең төп бурычлары – интернетта татарча аралашу, татар хәрефләрен кулланып язышу гына түгел, ә төрле телләрдә эшләүче интернет ресурсларны татар телен куллануга өндәү.	 Акция барышында әллә ни җир җимертеп эшлисе юк:

1) Социаль челтәрләрдә, төрле сайтларда булган аккаунтларыбызда “Мин татарча сөйләшәм” логотибын урнаштырабыз. Әйдә, апрель дәвамында барысын да куандырып “Ә” хәрефе елмаеп торсын әле! 

2) Бер ай дәвамында интернетта бары тик татарча гына аралашабыз, “статус”ларны татарча язабыз, туган телебездә сәламләшәбез, хәлләрне сорашабыз, саубуллашабыз, бәхәсләшкәндә дә урысчага күчмибез. Рөстәм Миңнехановтан үрнәк алып Twitterда да татарча язышабыз! 

3) Ай дәвамында Google.com, Youtube.com, Yahoo.com, Mail.ru, Rambler.ru Livejournal.com, Facebook.com һ.б. кебек интернет ресурсларын татарчалаштыру “өмә”сендә катнашабыз. “Вконтакте”, “Яндекс” татарча эшләгәндә башкалар да ник читтә калсын ди?! Хатлар язып карыйк әле аларга да!

Акциядә бар кеше катнаша ала. Рәхим итегез! Тулырак мәгълүмат www.uzebez.org сайтында һәм “Вконтакте”дагы махсус төркемдә http://vk.com/event25733679 
	---	
Мин татарча сөйләшәм

	№ --- | 03.04.2012	


